### | | | | --- | --- | | | | | --- | | **Byråd** 25. juni 2019 Sagsnr. 710-2019-10099 Dok.nr. 710-2019-128846 Sagsbehandler DPERMI | | 117.                Lukning af botilbuddet [adresse] i Hadsten - Åbent

###

|  |  |
| --- | --- |
| Tidl. politisk behandling | BY, 30.04.19, pkt. 65 |
| Forventet sagsgang | SS-U, ØK, BY |
| Lovgrundlag | Lov om social service |

**SAGENS INDHOLD**

Byrådet skal i denne sag tage
stilling til forslag om lukning af botilbuddet [adresse] i Hadsten efter
høring i Handicaprådet.

Botilbuddet [adresse]
indeholder otte lejemål til voksne med udviklingshæmning. Det er en del af
botilbuddet [adresse], som har i alt 47 botilbudspladser. De otte lejemål på
[adresse] fremstår utidssvarende i størrelse og indretning.

Tre af lejemålene er aktuelt ledige uden udsigt til at
blive udlejet. Når tilbuddet mangler takstindtægter for tre borgere, er det
ikke muligt at levere et økonomisk bæredygtigt og samtidig fagligt
tilfredsstillende tilbud til borgerne.

Underskuddet i botilbuddet var i 2018 på 410.000 kr. Det
årlige underskud forventes i 2019 at stige med yderligere 190.000 kr.
Botilbuddet vil således fremadrettet have et årligt underskud på ca. 600.000
kr., såfremt der fortsat kun er fem borgere i tilbuddet. Det skyldes, at det
ikke er muligt fuldt ud at tilpasse antallet af medarbejdere til de færre
beboere.

Boligerne er ejet af Favrskov Boligselskab, der er en almen
boligorganisation stiftet i 2011 ved en sammenlægning af fem institutioner, der
er etableret af det tidligere [adresse] og den tidligere Hadsten Kommune.

**VURDERING**

Social og Sundhed vurderer, at der ikke er behov for
botilbuddet set i lyset af den fremtidige efterspørgsel fra målgruppen.
Samtidig vurderes det, at bygningerne ikke er egnede som bofællesskab til
borgere med psykisk sygdom. Det skyldes blandt andet en relativ høj husleje, og
at botilbuddets boliger ikke kan indrettes med eget køkken.

[adresse] vil pr. 1. juni 2019 have i alt otte
ledige botilbudspladser i Voksenhandicap spredt på flere botilbud. Årsagen hertil
er primært, at andre kommuner, i lighed med [adresse], tilbyder deres
borgere med handicap et bo-tilbud i deres nærmiljø. Det medfører, at
efterspørgsel fra andre kommuner på bo-tilbudspladser i [adresse] er
faldende.

Fire af de otte ledige pladser er i botilbud, hvor
borgernes boliger er almene boliger. Tre af disse er, som tidligere nævnt,
beliggende på [adresse] 26A. Den fjerde er beliggende på [adresse] 28A,
stuen. Da [adresse] har en uopsigelig anvisningsret til de fire boliger,
er kommunen forpligtet til at betale tomgangslejen for boligerne. Den udgør
256.000 kr. årligt, hvoraf de 185.000 kr. vedrører [adresse] og betales
af bestillerbudgettet på handicap- og psykiatriområdet.

De øvrige fire ledige botilbudspladser er i boliger
etableret efter serviceloven og er en del af botilbuddet René Hermansen. Huslejen for
denne slags boliger beregnes og opkræves af botilbuddene selv. Hvis der er
ledige boliger af denne type, betyder det, at botilbuddet vil have en
mindreindtægt. Huslejen for disse fire boliger svarer til 140.000. kr. årligt,
og mindreindtægten hører under decentraliseringsaftalen Voksenhandicap.

Med baggrund i de fire ledige botilbudspladser på
botilbuddet René Hermansen og den ledige botilbudsplads på [adresse] 28A, stuen vil
det være muligt at tilbyde relevante pladser i Voksenhandicap til de fem
beboere, som i dag bor på [adresse] 26A. Tre af disse beboere har [adresse]
Kommune som betalingskommune.

Ved at lukke de otte botilbudspladser på [adresse]
bliver den samlede tomgangsleje i Voksenhandicap reduceret til 0 kroner, når
ejendommen sælges eller boligerne omdannes til andet formål. Indtil salget
eller omdannelsen er gennemført, vil der være en tomgangsleje på 493.000 kr.
pr. år, der afholdes af bestillerbudgettet på handicap- og psykiatriområdet.

Det kan oplyses, at der arbejdes på at finde en løsning, så
Favrskov Kommune ikke skal betale husleje for boligerne. Det er boligselskabet,
der i samarbejde med Favrskov Kommune beslutter, hvad der skal ske med ejendommen.
En ændret anvendelse af ejendommen eller et salg skal godkendes af Trafik-,
Bygge- og Boligstyrelsen. Det kan ikke udelukkes, at det vil være problematisk
at få denne godkendelse.

Byrådet vil blive inddraget, når der foreligger et forslag
til en konkret løsning.

Forslag om lukning af botilbuddet [adresse] har været
i høring hos Handicaprådet. Handicaprådets høringssvar er vedlagt som bilag.

Det fremgår af Handicaprådets høringssvar, at de ser
positivt på beslutningen om at nedlægge botilbuddet [adresse] 26A.

Handicaprådet opfordrer til, at flytningen af beboerne
gennemføres så skånsomt som muligt, at personalet følger med, og at flytningen
gennemføres omkostningsfrit for beboerne.

Social og Sundhed kan oplyse, at der vil være stort fokus
på at gøre flytningen så skånsom som muligt for beboerne.

Beboerne får det fulde indskud til deres lejemål tilbage, fordi
de ikke skal betale for istandsættelse af de lejemål de flytter fra. Da
indskuddet er højere i beboernes nye lejemål, vil flytningen resultere i en
udgift for beboeren. Kommunen kan i dette tilfælde yde et lån og i helt særlige
tilfælde hjælpe med udgifterne hertil.

Kommunen har ikke mulighed for at afholde beboerens
flytteomkostninger. Der kan dog ydes pædagogisk bistand og praktisk hjælp til
flytningen, så udgifterne reduceres mest muligt for den enkelte beboer.

**ØKONOMI**

På baggrund af de tomme pladser forventes underskuddet i
botilbuddet [adresse] at stige yderligere i 2019. Underskuddet indgår i
det samlede resultat for decentraliseringsaftalen Voksenhandicap. I 2018 er det
akkumulerede underskud på 5,790 mio. kr., hvoraf de 2,628 mio. kr. vedrører
2018.

Hvis tilbuddet lukkes, vil Voksenhandicap have bedre
mulighed for at overholde budgettet.

De præcise udgifter til tomgangsleje i 2019 afhænger af
tidspunktet for fraflytning, samt hvornår ejendommen sælges eller boligerne
benyttes til andet formål. Udgifterne vurderes ved 3. budgetopfølgning 2019.

Ud over udgifterne til tomgangsleje har lukningen af
botilbuddet ingen økonomiske konsekvenser for bestillerbudgettet på handicap-
og psykiatriområdet.

**INDDRAGELSE**

Pårørende og værger til beboerne på [adresse] var 14.
marts 2019 inviteret til et informationsmøde. På informationsmødet blev
processen omkring den potentielle lukning af botilbuddet belyst med mulighed
for, at de pårørende og værger kunne få svar på deres spørgsmål.

Pårørende og værger er overvejende positive omkring
lukningen af botilbuddet og behovet for dette. Der var fra de pårørende og
værger et stort ønske om at kendt personale følger med beboerne til deres nye
botilbud, og at botilbuddet matcher behovet hos den enkelte. Herudover var der
opmærksomhed på, hvorvidt beboerne vil blive økonomisk belastet af flytningen.

Social og Sundhed vil i videst muligt omfang tage hensyn
til de pårørendes ønsker og behov i den videre proces.

Forslaget om lukning af botilbuddet har tillige været i høring hos Handicaprådet, jf. ovenfor og
vedlagt høringssvar.

**INDSTILLING**

Direktøren for Social og Sundhed indstiller til Byrådet:

1.    At botilbuddet
[adresse] lukkes.

**BESLUTNING**

***Social- og Sundhedsudvalget, 6. juni 2019:***

Fraværende:Nanni Nielsen

Indstilles godkendt.

***Økonomiudvalget, 18. juni 2019:***

Fraværende:Michael Lund

Indstilles godkendt.

**Bilag**

|  |  |
| --- | --- |
| Høringssvar fra Handicaprådet vedr. [adresse] | 710-2019-104256 |